VDSS sklep Psp 464/2016
Sodna praksa Višjega delovnega in socialnega sodišča, 2016-12-15

Elizabeta Šajn Dolenc (preds.), Nada Perić Vlaj (poroč.), Edo Škrabec

SOCIALNO ZAVAROVANJE - POKOJNINSKO ZAVAROVANJE - INVALIDI - CIVILNO PROCESNO PRAVO

invalidnost - izvedenina - dodatna dokumentacija

Sodišče prve stopnje je pridobilo zdravstveni karton tožnika in ga je skupaj s sklepom o izvedenstvu ter  sodnim in upravnim spisom posredovalo izvedenskemu organu v izdelavo izvedenskega mnenja. Ker izvedenski organ ni zbiral dodatne dokumentacije, ni upravičen do nagrade za zbiranje in študij dodatne dokumentacije.

Pritožbi se ugodi in se sklep sodišča prve stopnje spremeni tako, da se znesek 1.296,37 EUR zniža na znesek 1.178,52 EUR (I. in II. tč. izreka), znesek 1.062,60 EUR na znesek 966,00 EUR in znesek 233,77 EUR na znesek 212,52 EUR (I. tč. izreka).

1. Sodišče prve stopnje je Komisiji A. pri B. fakulteti Univerze v C. za izvedensko mnenje priznalo nagrado in stroške v višini 1.296,37 EUR, in sicer iz naslova nagrade in stroškov v višini 1.062,60 EUR, povečanih za 22 % DDV za znesek 233,77 EUR (I. tč. izreka). Hkrati je odredilo, da se priznani znesek nakaže na podračun izvedenskega organa, ki je zavezanec za DDV (II. tč. izreka), da je nagrado in stroške, priznane s tem sklepom, dolžna izvedenskemu organu plačati tožena stranka v 15 dneh (III. tč. izreka), in da pritožba zoper sklep ne zadrži njegove izvršitve (IV. tč. izreka).

2. Zoper I. in II. tč. izreka sklepa se pritožuje tožena stranka iz vseh pritožbenih razlogov.

Sklicuje se na sklep o imenovanju izvedenskega organa, kateremu je zdravstveni karton predložilo že sodišče prve stopnje in tudi samo zaprosilo za njegovo dostavo. Torej ne gre za dodatno dokumentacijo in študij dodatne dokumentacije, temveč za del sodnega spisa. Meni, da zato ni podlage za priznanje 2 x po 46,00 EUR za zbiranje in študij dodatne dokumentacije, saj je priložen zdravstveni karton šteti za del spisa. Predlaga, da se znesek nagrade in stroškov zniža na 966,00 EUR (2 x 138,00 EUR + 2 x 46,00 EUR + 2 x 276,00 EUR = 620,00 EUR + 5 % = 966,00 EUR) ter tako povečan za 22 % DDV na 1.178,52 EUR.

4. Iz listinske dokumentacije sodnega spisa dejansko izhaja, da je sodišče prve stopnje od Zdravstvenega doma C. - D. dne 9. 6. 2016 pridobilo zdravstveni karton tožnika, in da ga je skupaj s sklepom o izvedenstvu opr. št. V Ps 1682/2015 z dne 31. 5. 2016, sodnim in upravnim spisom posredovalo izvedenskemu organu v izdelavo sodno medicinskega izvedenskega mnenja (vročilnica k list. št. 20).

Kljub predhodno navedenemu in čeprav iz pisnega izvedenskega mnenja z dne 7. 7. 2016 (list. št. 23 - 26 ) ne izhaja, da bi izvedenski organ sploh zbiral kakršnokoli dodatno dokumentacijo do 100 strani, je sodišče prve stopnje iz tega naslova priznalo 2 x po 46,00 EUR priglašene nagrade. To pa v okoliščinah konkretnega primera dejansko pomeni, da je v tem obsegu zmotno uporabilo 49. člen Pravilnika o sodnih izvedencih in sodnih cenilcih(1)  (Pravilnik) v zvezi z 249. členom Zakona o pravdnem postopku(2)  (ZPP).

5. Pritožbi tožene stranke je iz predhodno navedenih dejanskih razlogov in zaradi pravilne uporabe Pravilnika potrebno v celoti ugoditi in dosojeno izvedenino brez oz. z DDV na temelju 3. odst. 365. člena ZPP znižati oz. spremeniti, kot je razvidno iz izreka tega sklepa.

ZPP člen 249. Pravilnik o sodnih izvedencih in sodnih cenilcih člen 49.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.